ועדת הכספים, כנסת 24, פרוטוקול מספר 289, 2022-05-31 15:30

אלכס קושניר: אנחנו הולכים להתמקד בחצי השעה הקרובה ברביזיות שיש לנו על העברות והודעות תקציביות שהיו במשך השבועיים-שלושה האחרונים.

אלכס קושניר: נתחיל מרביזיה מה-14 למרץ על משרד הבריאות, פניה מס' 5.

ינון אזולאי: יש לנו את הסיפור של הפערים בין הפריפריה למרכז.

ינון אזולאי: ביום רביעי שעבר קיימנו דיון במליאה בהצעה לסדר - אני העליתי את זה - אחרי שראינו את הפערים שהתפרסמו ב-N12 בין הפריפריה למרכז מבחינת מכשירי CT, מבחינת מכשירי MRI.

ינון אזולאי: להזכירכם שגם תוחלת החיים היא שלוש שנים פחות בפריפריה.

ינון אזולאי: יכול להיות שמשרד הבריאות לא עושה מספיק, או כמעט ולא עושה, כי אנחנו לא רואים שיש איזו שהיא התקדמות בנושא הזה.

ינון אזולאי: נוסיף על כך את הסיפור של המתמחים.

ינון אזולאי: הסיפור של המתמחים עדיין לא נפתר למרות ההתחייבות האוצרית בעניין.

ינון אזולאי: בהתחייבות האוצרית הזאת רק זורקים את הכדור מאחד לשני.

ינון אזולאי: גם שר הבריאות אומר שהייתה התחייבות של האוצר שהאוצר לא מקיים.

אלכס קושניר: מי בעד הרביזיה, מי נגד?

אלכס קושניר: הרביזיה לא התקבלה.

אלכס קושניר: פנייה מס' 53 – הוצאות ראש הממשלה.

אלכס קושניר: מי בעד הרביזיה, מי נגד?

אלכס קושניר: הרביזיה לא התקבלה.

אלכס קושניר: פנייה 54-56 – משרד ראש הממשלה.

ינון אזולאי: תראו, משרד ראש הממשלה הוציא, כנראה, כסף על בית ראש הממשלה.

ינון אזולאי: ביקשנו שקיפות בנוגע לכסף שהלך על בית ראש הממשלה ברעננה ונהפך פתאום להיות המעון הרשמי.

ינון אזולאי: היה פה דבר שנעשה ללא שקיפות.

ינון אזולאי: הוציאו 50 מיליון שקל מאותם עניים, מאותם חלשים.

ינון אזולאי: במקום לתת להם את זה, שמו את זה על ביתו של ראש הממשלה ברעננה, ואת בית ראש הממשלה ברעננה משפצים בינתיים בלי היתרים.

ינון אזולאי: דרשנו דיון, רק הוא עדיין לא התקיים.

ינון אזולאי: כשעברנו על הפנייה של משרד ראש הממשלה וראינו שמשרד המודיעין בתוך משרד ראש הממשלה מתוקצב ב-30,500, אמרנו שזה הזוי.

ינון אזולאי: הזכרנו לכם לפני זה גם את הסיפור של שלושה וחצי מיליון למשרד של אביר קארה.

ינון אזולאי: עד עכשיו לא קיבלנו תשובה על מה המשרד הזה אחראי.

ינון אזולאי: אצלי בלשכה נערמות ים של פניות על כך שרוצים לפנות לאביר קארה ולא יודעים על מה הוא אחראי.

אופיר כץ: אני כבר חודש וחצי מנסה להבין מי קיבל את ההחלטה במשרד ראש הממשלה להעביר את המעון בירושלים לרעננה - בכל זאת אנחנו מדברים על כספי משלם המסים.

אופיר כץ: כמו שאנחנו שמים לב פה לכל שקל ושקל שאתם מסבירים לנו לאן הוא הולך, מאיפה הוא בא, כך לא יכול להיות ש-50 מיליון ייעלמו בלי שאף אחד נותן דין וחשבון.

אופיר כץ: זה היה בשבוע שעבר.

אופיר כץ: עדיין לא קיבלנו תשובה, אדוני היושב ראש.

ינון אזולאי: נשלחה פנייה מסודרת למשרד ראש הממשלה.

אלכס קושניר: אני עובד במשרד ראש הממשלה?

אופיר כץ: אתה מפקח על משרד ראש הממשלה.

אלכס קושניר: בחלק מההיבטים.

אופיר כץ: בהיבט הזה כן.

ינון אזולאי: בוודאי שפה אתה מפקח.

אלכס קושניר: בחלק הזה כן.

ינון אזולאי: אתה יכול לדאוג לנו לתשובה?

אלכס קושניר: אני אעשה מאמץ.

אלכס קושניר: מי בעד הרביזיה על פנייה 54-56, מי נגד?

אלכס קושניר: הרביזיה לא התקבלה.

אלכס קושניר: פנייה מס' 46 – משרד האוצר.

ינון אזולאי: משרד האוצר, אתם יודעים שבדרך כלל אין לי שום דבר נגדכם, לא באישי בוודאי, אבל כשאני מסתכל פה ורואה שזה רביזיה של משרד האוצר - - אסף, אתה זוכר את הסיפור של השיתופיות, את העברות השיתופיות?

ינון אזולאי: גם היושב ראש עדיין מתחמק מלעשות על זה - -

אלכס קושניר: נעשה על זה דיון בקרוב מאוד.

ינון אזולאי: כשעברתי על זה, ואני מודה שלא עברתי על הכל כי עשיתם שם דבר מטורף, ראיתי העברות שהיו צריכות להגיע לוועדת כספים ועשיתם כביש עוקף לוועדת הכספים.

אופיר כץ: כמה חברים יש סך הכל בנבחרת הדירקטורים?

אופיר כץ: כמה מתוכם מזרחיים, כמה חרדים, כמה מהפריפריה, כמה נשים?

יצחק פינדרוס: אני לא הצלחתי לעבור.

יצחק פינדרוס: כשהייתי תקופה קצרה באזרחות וניסיתי להירשם, לא - -

ינון אזולאי: כמה סך הכל יש?

אלכס קושניר: יכול להיות שזה כבר מעבר למכסה, אתה לא יודע.

אלכס קושניר: מי בעד הרביזיה, מי נגד?

אלכס קושניר: הרביזיה לא התקבלה.

אלכס קושניר: 39001 - משרד התקשורת.

ינון אזולאי: האמת שמבחינתי הפנייה של משרד התקשורת צריכה להיות עוד פה, צריכה להישאר, כי היא הייתה קצת זמן פה, במשך שלושה שבועות או חודש.

אלכס קושניר: מ-2 במאי.

ינון אזולאי: בדיוק חודש.

ינון אזולאי: הרביזיה הוגשה על ההתעמרות וההתעללות של השר בציבור מסוים.

ינון אזולאי: על מה אני מדבר?

ינון אזולאי: על ההתערבות הבוטה שלו בחינוך ילדנו.

ינון אזולאי: הוא מקדם רפורמה בסלולר שפוגעת בחינוך של הילדים שלנו.

ינון אזולאי: בטלפונים הכשרים הוא רוצה להתערב התערבות בוטה, להכניס לנו דווקא את האינטרנט בתוך המכשירים הכשרים שלנו.

ינון אזולאי: אני מחזיק רק מכשיר כשר.

ינון אזולאי: אין לי ווטסאפ, אין לי אינטרנט בבית וגם לא במכשירים שלי.

ינון אזולאי: אמרתי שעד שלא יורידו את הרפורמה הזאת אני אלחם בו בוועדה, במליאה, בכל מקום.

ינון אזולאי: יש הצעת חוק שמשה ארבל יזם שתסדיר את כל הנושא של הטלפונים הכשרים.

ינון אזולאי: באמת שאני לא מבין מה ההתערבות שלו, של שר התקשורת, בחינוך ילדנו, מה מפריע לו שהילדים שלנו ילכו עם טלפונים כשרים, מה מפריע לו שהילדים אצלנו יהיו עם טלפונים כשרים.

ינון אזולאי: אני לא מבין את הדבר הזה.

ינון אזולאי: ההתערבות הזאת היא התערבות בוטה בחינוך של הילדים שלנו.

ינון אזולאי: נילחם במלחמת חורמה עליו ועל משרד התקשורת עד שירדו מהנושא הזה.

ינון אזולאי: בשבוע שעבר עלה חברי משה ארבל לדוכן והעלה את מה שפורסם באתר "בחדרי" על המנכ"לית במשרד התקשורת, על כך שהיא קשורה לארגון הרפורמים שמניע אותה.

ינון אזולאי: זה היה הטריגר של שר התקשורת להביא את הרפורמה הזאת, מה שרק מחזק אותי שצריך להילחם בו עד הסוף, עד הרגע האחרון שהוא שם, כשאני מקווה שמהר מאוד הוא לא יהיה שם.

אלכס קושניר: מי בעד הרביזיה, מי נגד?

אלכס קושניר: הרביזיה לא התקבלה.

אלכס קושניר: פנייה מס' 51001 – הדיור הממשלתי.

יצחק פינדרוס: בדיון על התקציב דיברנו על הדיור הממשלתי.

יצחק פינדרוס: כולם אוהבים להזכיר שאמרתי שאני הולך להוריד את בית המשפט העליון עם D9, אבל יש עוד משהו שצריך להיות במדינה היהודית דמוקרטית שאתם מדברים עליה.

יצחק פינדרוס: אגב, אני לא יודע למה אתם אומרים קודם יהודית ואחר כך דמוקרטית ולא קודם דמוקרטית ואחר כך יהודית.

יצחק פינדרוס: במדינה יהודית אמורים להיות בתי דין, ודיברנו על זה גם בדיון על התקציב.

יצחק פינדרוס: בתי הדין נמצאים מבחינת הדיור הממשלתי בתחתית של התחתית של המשרדים.

יצחק פינדרוס: אני לא רואה שום סיבה לדבר הזה.

יצחק פינדרוס: בתקציב הם אמרו: אנחנו נמצא, נביא, נחזור אליכם.

יצחק פינדרוס: בדיון על התקציב ישבתי פה יחד עם בצלאל ודיברנו על זה.

יצחק פינדרוס: אני ממש לא מבין את ההצדקה לדבר הזה.

ינון אזולאי: לכן אנחנו מוחים.

אלכס קושניר: מי בעד הרביזיה, מי נגד?

אלכס קושניר: הרביזיה לא התקבלה.

אלכס קושניר: הסתיימו לנו הרביזיות, אני נועל את הישיבה להיום.